**ЗАКОН**

**О ИЗМЈЕНАМА И ДОПУНАМА**

**ЗАКОНА О ЕНЕРГЕТИЦИ**

Члан 1.

У Закону о енергетици („Службени гласник Републике Српске“, број 49/09), у члану 3. у ставу 1. у тачки д) ријеч: „сертификат“ замјењује се ријечју: „гаранција“.

У тачки ђ) ријеч: „примјерен“ замјењује се ријечју: „исплатив“, а послије ријечи: „средине“ додају се ријечи: „и у којем је обезбијеђено мјерење свих енергетских величина“.

Т. о), т) и ф) бришу се.

Досадашње т. п), р), с), ћ), у), х), ц), ч) и џ) постају т. о), п), р), с), т), ћ), у), ф) и х).

У досадашњој тачки р), која постаје тачка п), послије ријечи: „мрежу,“ додају се ријечи: „али не укључује снабдијевање енергијом,“.

Досадашња тачка х), која постаје тачка ћ), мијења се и гласи:

„ћ) крајњи купац – купац који купује енергију за властите потребе,“.

У досадашњој тачки ч), која постаје тачка ф), послије ријечи: „енергетске“ додају се ријечи: „или комуналне“.

Члан 2.

У члану 5. у ставу 1. ријеч: „спроводи“ замјењује се ријечју: „утврђује“.

Ст. 2. и 3. мијењају се и гласе:

„(2) Стратегијом развоја енергетике дефинишу се енергетске потребе Републике, приоритети развоја, дугорочни циљеви развоја појединих енергетских дјелатности, начин обезбјеђења дугорочног, сигурног и квалитетног снабдијевања енергијом, одрживо коришћење природних ресурса, уз унапређење заштите животне средине с циљем спречавања климатских промјена, повећање производње енергије из обновљивих извора и енергетске ефикасности, мјере за подстицање улагања у обновљиве изворе и повећање енергетске ефикасности, развој тржишта енергије и његовог повезивања са регионалним тржиштима и други елементи од значаја за спровођење енергетске политике.

(3) Стратегију развоја енергетике доноси Влада Републике Српске (у даљем тексту: Влада), на приједлог министарства надлежног за енергетику.“

Члан 3.

Члан 6. мијења се и гласи:

„(1) Циљеви развоја Републике Српске дефинишу се Енергетским и климатским планом Републике Српске (у даљем тексту: Енергетски и климатски план).

(2) Енергетски и климатски план доноси Влада на период до десет година, а који нарочито садржи:

а) преглед тренутног стања по секторима,

б) циљеве Републике Српске, који се односе на енергетску сигурност, емисије гасова са ефектом стаклене баште, коришћење енергије из обновљивих извора, енергетску ефикасност, унутрашње енергетско тржиште и истраживање, иновације и конкурентност,

в) преглед планираних политика и мјера које се односе на остваривање циљева из тачке б) овог става и пројекције потребних финансијских средстава за њихово остваривање.

(3) Приједлог Енергетског и климатског плана заједнички израђују министарства надлежна за енергетику, заштиту животне средине и научнотехнолошки развој, те га достављају Влади на усвајање.

(4) Извјештај о реализацији Енергетског и климатског плана, са приједлогом евентуалних измјена, сачињавају министарства из става 3. овог члана и достављају га Влади сваке двије године.“

Члан 4.

У члану 10. у ставу 1. тачка а) мијења се и гласи:

„а) производња електричне енергије, дистрибуција и управљање дистрибутивним системом електричне енергије, снабдијевање и трговина електричном енергијом,“.

Тачка в) мијења се и гласи:

„в) производња природног гаса, транспорт и управљање транспортним системом природног гаса, складиштење и управљање системом за складиштење природног гаса, дистрибуција и управљање дистрибутивним системом природног гаса, трговина и снабдијевање природним гасом, управљање постројењем за компримовани природни гас и управљање постројењем за утечњени природни гас,“.

Члан 5.

Члан 11. мијења се и гласи:

„(1) Енергетске дјелатности: транспорт и управљање транспортним системом природног гаса, транспорт нафте нафтоводима и деривата нафте продуктоводима, дистрибуција и управљање дистрибутивним системом електричне енергије и природног гаса, дистрибуција и управљање дистрибутивним системом за топлотну енергију, складиштење и управљање системом за складиштење природног гаса су дјелатности које се обављају у систему обавезе јавне услуге, у складу са законом и дозволом за обављање те дјелатности.

(2) Енергетским субјектима може бити наметнута обавеза јавне услуге, у складу са посебним законима који уређују поједине области, ако обављају дјелатности производње електричне енергије и снабдијевања и трговине електричном енергијом, природним гасом и топлотном енергијом и управљање постројењима за утечњени и компримовани природни гас, уколико су повезани са транспортним или дистрибутивним системом.“

Члан 6.

У члану 12. у ставу 1. ријеч: „овим“ замјењује се ријечју: „посебним“.

У ставу 3. тачка а) мијења се и гласи:

„а) производња електричне енергије у производним објектима чија укупна снага прелази 1 МW и производња топлотне енергије снаге преко 0,3 МW,“.

Т. ђ) и е) мијењају се и гласе:

„ђ) дистрибуција и управљање дистрибутивним системом електричне енергије, снабдијевање и трговина електричном енергијом,

е) дистрибуција и управљање дистрибутивним системом, трговина и снабдијевање природним гасом, управљање постројењем за утечњени природни гас, управљање постројењем за компримовани природни гас,“.

У ставу 4. тачка а) мијења се и гласи:

„а) производња електричне енергије у електранама инсталисане снаге до 1 MW, изузев ако један произвођач производи електричну енергију у више објеката чија је укупна снага већа од 1 MW, производња електричне енергије која се производи искључиво за властите потребе, производња електричне енергије у новим електранама, најдуже шест мјесеци од дана прибављања употребне дозволе,“.

Члан 7.

Члан 24. мијења се и гласи:

„(1) Финансирање рада Регулаторне комисије обезбјеђује се из годишњих накнада од енергетских субјеката, корисника дозволе за обављање једне или више енергетских дјелатности, једнократних накнада за поступке које спроводи по захтјевима, као и из других извора, у складу са прописима из области обновљивих извора енергије.

(2) Буџет Регулаторне комисије усваја Народна скупштина Републике Српске прије почетка буџетске године, на приједлог Регулаторне комисије.

(3) Приликом припреме приједлога буџета, Регулаторна комисија води рачуна о људским и материјалним ресурсима неопходним за извршење законом прописаних надлежности, укључујући и међународне обавезе.

(4) На основу усвојеног буџета Регулаторна комисија доноси одлуку о висини годишњих накнада из става 1. овог члана.“

Члан 8.

У члану 28. у ставу 2. ријечи: „тарифу за енергију“ замјењују се ријечима: „посебну накнаду, у складу са прописима који уређују област обновљивих извора енергије“.

Члан 9.

У члану 29. у ставу 1. послије ријечи: „добити“ ријеч: „сертификат“ замјењује се ријечју: „гаранцију“.

У ставу 2. ријеч: „примјерен“ замјењује се ријечју: „исплатив“, а послије ријечи: „когенерацији“ додају се ријечи: „и у којем је обезбијеђено мјерење свих енергетских величина“.

У ставу 3. послије ријечи: „издаје“ ријеч: „сертификат“ замјењује се ријечју: „гаранцију“.

Члан 10.

Члан 30. мијења се и гласи:

„Оператери система на чију су мрежу прикључена постројења за производњу електричне енергије за која се издају сертификати достављају Регулаторној комисији све податке у вези са произведеном електричном енергијом за коју Регулаторна комисија издаје гаранцију о поријеклу.“

Члан 11.

Послије члана 39. додаје се нови члан 39а, који гласи:

„Члан 39а.

У року од годину дана од ступања на снагу овог закона Влада ће донијети Енергетски и климатски план Републике Српске из члана 6. овог закона.“

Члан 12.

Овај закон ступа на снагу осмог дана од дана објављивања у „Службеном гласнику Републике Српске“.

Број: 02/1-021-99/23 ПРЕДСЈЕДНИК

Датум: 8. фебруара 2023. године НАРОДНЕ СКУПШТИНЕ

Др Ненад Стевандић